新苗超級市場

新苗超級市場，又叫新苗超市，係澳門其中一間大型連鎖超級市場，兼營運出入口貿易同商品批發嘅有限公司，由牛奶公司管理。總部喺永華街37-53號僑光工業大廈九樓D座。截至2020年12月31號，新苗超市有20間分店，400幾位員工。

歷史
新苗超級市場喺1990年創立，係澳門第一間有規模嘅大型超級市場，由澳門福建總商會創會會長、福建省政協委員許自勵同佢太太莊美容創立。

澳門經濟喺「九七金融風暴」下滑。好多澳門人當時貪平北上珠海買嘢，令澳門市面一片冷清、蕭條。但係許自勵堅持繼續開分店，又話呢個係商機。當時超市有句口號係「平過拱北，薄利多銷」嚟吸引客人。短短幾年時間，「新苗」分店已經遍佈澳門多處，包括澳門半島同氹仔。

業務
依家新苗超市每年營業額超過5億澳門元。另外，有5萬呎總貨倉、一間西餅麵包製造廠同一間禽蛋廠。

屬下公司有新苗同大地兩間貿易公司，負責公司商品出入口同批發等業務運作。廣東省中山同珠海設置辦事處，協助公司喺中國內地業務運作。

2015年3月25號，香港牛奶國際宣佈已完成收購澳門新苗超市有限公司。

會員
凡喺任何分店買滿Mop$200都可以申請會員卡，呢張卡可以用嚟儲分。

爭議
澳門電子消費卡推出之後，多間超級市場都有抬高價格情況，其中有居民話石排灣新苗超級市場買一包米，標價116.9蚊，用消費卡找數之後，被對方收取139.9蚊，當事人隨即同超市職員理論，最後至退返23蚊畀佢。

來來超級市場
百佳超級市場

新苗超市網頁

牛奶公司
澳門公司